
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
1.	atzinīgi vērtē to, ka saskaņā ar Revīzijas palātas ziņojumu Eiropas Robežu un krasta apsardzes aģentūras (Frontex vai Aģentūras) 2022. finanšu gada pārskatiem pakārtotie darījumi visos būtiskajos aspektos ir likumīgi un pareizi; 
2.	atgādina par iepriekšējām rezolūcijām par budžeta izpildes apstiprināšanu, kurās tika konstatēti trūkumi attiecībā uz pamattiesību regulējumu, pārredzamību, datu aizsardzību un pārvaldības kultūru, kuru dēļ Parlaments atteicās apstiprināt Aģentūras 2020. gada budžetu; atzinīgi vērtē sadarbību ar budžeta izpildes apstiprinātājiestādi; norāda uz progresu, ko panākusi pagaidu un jaunā vadība, īstenojot ieteikumus, lai nodrošinātu Frontex darbības nepārtrauktību, uzraudzību un pārskatatbildību; aicina jauno vadību turpināt aktīvi atjaunot Aģentūras oganizācijas kultūru un periodiski ziņot budžeta izpildes apstiprinātājiestādei par panākto progresu;
3.	uzsver, ka ir nepieciešama spēcīga, efektīva un labi funkcionējoša Eiropas Robežu un krasta apsardzes aģentūra (Frontex), kas palīdz dalībvalstīm efektīvi pārvaldīt Eiropas Savienības kopējās ārējās robežas un nodrošināt integrētu robežu pārvaldību, pilnībā ievērojot pamattiesības;
4.	norāda uz Frontex ātro reakciju un atbalstu, kas sniegts dalībvalstīm, lai novērstu sekas, ko radījis Krievijas iebrukums Ukrainā; atzinīgi vērtē to, ka ir izvietotas aptuveni 500 pastāvīgā korpusa amatpersonas gar austrumu robežu no Somijas līdz Rumānijai, tostarp vairāk nekā 350 amatpersonas uz ES un Ukrainas robežām; atzīst, ka Vidusjūras centrālā daļa joprojām ir galvenais migrācijas maršruts uz ES; norāda, ka ir jāpiešķir pietiekami ES un dalībvalstu resursi un procedūras, lai palīdzētu glābt dzīvības, vienlaikus ievērojot arī Meklēšanas un glābšanas konvenciju, lai neizraisītu migrantu izkāpšanu no kuģa nedrošās ostās;
5.	norāda, ka 2022. gadā Frontex atbalstīja dalībvalstis, darot pieejamas vairāk nekā 617 tūkstošus pastāvīgā korpusa darba dienas, proti, vairāk nekā 111 tūkstošus jūras, gaisa un sauszemes aktīvu dienas 20 operācijās, tostarp 102 jaunās operatīvajās vietās; turklāt norāda, ka ir palielinājies Frontex atbalsts 24 868 neatbilstīgo ieceļotāju faktiskai atgriešanai, kas sniegts dalībvalstīm; atzinīgi vērtē Frontex darbinieku izvietošanu un palīdzību Moldovas Republikā pēc tam, kad tika parakstīts ES un Moldovas nolīgums par sadarbību robežu pārvaldības jomā; 
6.	norāda, ka Frontex ir lielākā ES aģentūra, kas pēdējo gadu laikā saņēma nozīmīgāku budžeta palielinājumu saskaņā ar tās jaunajiem pienākumiem; atgādina, ka ES 2023. gadā ieguldīja 788 miljonus EUR salīdzinājumā ar 704 miljoniem EUR 2022. gadā; atgādina, ka 2019. gadā Frontex piešķīra jaunas pilnvaras un tās jauda tika pastiprināta gan personāla, gan tehniskā aprīkojuma ziņā; norāda, ka, ņemot vērā sarežģīto ģeopolitisko situāciju, ko akcentējusi neprovocētā Krievijas agresija Ukrainā, Frontex nozīme dalībvalstu atbalstīšanā ievērojami palielinājās un ir jāturpina centieni cilvēkresursu un materiālo resursu ziņā; uzsver, ka šāds Aģentūras atbildības un budžeta palielinājums ir jāpapildina ar attiecīgiem pārskatatbildības un pārredzamības nodrošināšanas pasākumiem un kontroli pār to, kā Aģentūra ievēro Savienības tiesību aktus;
7.	atzinīgi vērtē to, ka Frontex īstenoja 99,4 % no sava 2022. gada budžeta, kas liecina par ieviestās iekšējās kontroles efektivitāti un lietderību un budžeta pārvaldības ievērojamajiem uzlabojumiem; atzinīgi vērtē to, ka ir veikti pasākumi un panākts progress, pievēršoties dažiem konstatējumiem; tomēr norāda, ka daudzi Revīzijas palātas iepriekšējo gadu konstatējumi vēl nav slēgti, tostarp attiecībā uz pārnesto un atcelto apropriāciju augsto līmeni, kā arī maksājumu procesa kavēšanos un atcelšanu; norāda uz diviem konstatējumiem par publisko iepirkumu, kas būtu jāņem vērā, novēršot pārkāpumus iepirkuma līgumu īstenošanā, Frontex maksājumu kavējumus un ietekmes mazināšanas pasākumu trūkumu, lai novērstu iespējamu interešu konfliktu saistībā ar pieņemšanu darbā; atgādina, ka trūkumi var radīt Frontex reputācijas un juridiskus riskus;
8.	atzinīgi vērtē, ka pēdējo divu gadu laikā Aģentūrā ir notikušas būtiskas vadības izmaiņas, tostarp ir izveidots jauns pamattiesību amatpersonas vietnieka amats, ir iecelts jauns valdes priekšsēdētājs, divi jauni izpilddirektora vietnieki un ir norīkots jauns izpilddirektors; norāda, ka kopā ar valstu iestādēm ir izveidoti rīcības plāni, lai labotu pagātnes un tagadnes kļūdas; turklāt atzinīgi vērtē Frontex veiktos pasākumus pārejas procesā un pārvaldības kultūras uzlabošanā un darbinieku labjutības veicināšanā; aicina jauno vadību veikt reformas, kas visvairāk vajadzīgas attiecībā uz pamattiesībām, pārredzamību un iekšējo procedūru efektivitāti, un palielināt pārskatatbildību pret Parlamentu un Padomi saskaņā ar piemērojamo tiesisko regulējumu;
9.	atzinīgi vērtē Pamattiesību biroja stiprināšanu, pamattiesību kontaktpunktu tīkla izveidi visās tā struktūrās, lai attīstītu speciālās zināšanas pamattiesību jomā visās darbības jomās, kā arī Pamattiesību rīcības plānu; atgādina, ka no 87 darbībām, kas paredzētas rīcības plānā pamattiesību integrēšanai visās Aģentūras darbībās, astoņas ir pilnībā īstenotas; 56 ir īstenotas un tika turpinātas (tiek īstenotas sistemātiski un pastāvīgi); 17 darbības tika īstenoti daļēji un divi tika aizkavētas;
10.	norāda, ka, ņemot vērā ieteikumus par efektīvu robežu aģentūru, kas atbilstu pamattiesībām, un lai uzlabotu visu Frontex darbību pārskatatbildību, pareizību un likumību, ārēji tika pieņemti darbā vēl 22 pamattiesību uzraudzības speciālisti (FROMs); atgādina, ka visi FROM būtu jāpieņem darbā AD līmenī pēc iespējas ātrāk, izmantojot atbilstošas procedūras; norāda, ka, pamatojoties uz Aģentūras atjauninātajām pilnvarām, FROM skaitam būtu jāturpina pieaugt; atzinīgi vērtē to, ka Pamattiesību birojs aizvadīja 1183 izvietošanas dienas, apmeklējot 50 valstis, kas ir būtisks pieaugums salīdzinājumā ar iepriekšējo gadu;   
11.	atgādina, ka Frontex un attiecīgās dalībvalstu iestādes ir galvenais garants spēcīgām un aizsargātām Eiropas ārējām robežām, vienlaikus ievērojot pamattiesības un starptautiskās aizsardzības saistības; norāda, ka pamattiesību amatpersona 2022. gada 1. septembra atzinumā ir secinājusi, ka ir izpildīti Frontex regulas 46. panta piemērošanas nosacījumi; turklāt norāda, ka Aģentūras Pamattiesību darba grupa 46. pantā ir sniegusi virkni ieteikumu par pamattiesībām Grieķijā, no kuriem četri tika pilnībā īstenoti 2023. gada oktobrī; norāda, ka Aģentūras darba grupa plāno uzraudzīt turpmāko progresu un ka joprojām tiek piemēroti ieteiktie pasākumi; prasa prioritārā kārtā pilnībā īstenot visas rekomendācijas un aicina Frontex turpināt informēt Parlamentu par panākto progresu;
12.	atzīmē Frontex pasākumus pārredzamības un kontroles jomā, proti, sniegt Parlamentam un Padomei pārskatu par tās darbībām, izmantojot jaunu ziņošanas rīku, ko sauc par “infopaneli”; mudina valdes priekšsēdētājus arī turpmāk aicināt Parlamenta novērotājus uz savām sanāksmēm un apsvērt iespēju attiecināt uzaicinājumus uz visiem darba kārtības punktiem, tostarp aiz slēgtām durvīm izskatītiem, un turpināt sniegt visus apliecinošos dokumentus bez izņēmuma un, ja tas tiek uzskatīts par nepieciešamu, to darīt konfidenciāli;
13.	atgādina par Ombuda rekomendācijām lietā OI/4/2021/MHZ, ka Frontex būtu jānodrošina aktīvāka pieeja pārredzamībai, lai nodrošinātu lielāku pārskatatbildību par savām darbībām, un Ombuda ieteikumus lietā OI/4/2022/PB saistībā ar Aģentūras praksi, izskatot pieprasījumus par piekļuvi dokumentiem; ņem vērā visaptveroša rīcības plāna izstrādi un pastāvīgu īstenošanu, lai ieviestu Ombuda 2020. un 2021. gadā Frontex sniegtos ieteikumus, kuru mērķis ir Frontex sūdzību izskatīšanas mehānisma efektivitāte un pārredzamība, Frontex pamattiesību amatpersonas loma un neatkarība, pamattiesību pienākumu ievērošana un pārskatatbildība;
14.	atgādina par Eiropas Datu aizsardzības uzraudzītāja (EDAU) lēmumu attiecībā uz diviem valdes lēmumiem, kurā EDAU uzsvēra vairākas jomas, tostarp lielāku personas datu apstrādi un kopīgošanu, kas varētu izraisīt neatbilstību Regulai 2018/1725; norāda, ka Aģentūra ir izstrādājusi īstenošanas plānu EDAU ieteikumu īstenošanai; aicina Aģentūru turpināt sadarbību ar EDAU, lai risinātu visus neatrisinātos jautājumus;
15.	pieņem zināšanai rīcības plāna sagatavošanu, lai veiktu turpmākus pasākumus saistībā ar jautājumiem, kas izvirzīti Eiropas Biroja krāpšanas apkarošanai (OLAF) ziņojumā, kurš valdei tika iesniegts 2023. gada janvārī; aicina Aģentūru pilnībā risināt OLAF ziņojumā izklāstītos jautājumus un turpināt ziņot par šajā jomā panākto progresu; atgādina par otro OLAF izmeklēšanu par pārvaldības praksi Aģentūrā, kas notiek tikai deviņus mēnešus pēc pirmās OLAF izmeklēšanas pabeigšanas; prasa rūpīgi pārbaudīt un izmeklēt iespējamos pārkāpumus; aicina Aģentūru nodrošināt pilnīgu un patiesu sadarbību ar OLAF visos izmeklēšanas posmos un regulāri ziņot Parlamentam par izmeklēšanas gaitu un rezultātiem;
16.	pauž bažas par atlikušajām neatrisinātajām tiesas prāvām un kritiku par aģentūras iesaistīšanos cilvēktiesību pārkāpumos, jo īpaši attiecībā uz promraidīšanu pie ES ārējām robežām, kas neatbilst tās noteikumiem;
17.	ņem vērā Revīzijas palātas apstākļu akcentējuma punktu, kas saistīts ar Šengenas asociēto valstu (ŠAV) iemaksu nepareizu aprēķināšanu; pauž bažas par to, ka nolīgumi starp ES un ŠAV, kas veido juridisko pamatu, lai aprēķinātu to iemaksas EU budžetā, ir neskaidri un pieļauj atšķirīgas interpretācijas, kā rezultātā Šengenas asociēto valstu iemaksas ir mazākas un tiek aprēķinātas 7 % apmērā; atgādina par Aģentūras atbildi, ka tā ir iedibināta prakse ŠAV iemaksu aprēķināšanai, ko apstiprinājusi valde un Komisija; aicina Komisiju izskatīt šos nolīgumus, jo nav vienotas automātiskas formulas iemaksu noteikšanai ES un aģentūru budžetos;
18.	turklāt norāda uz Revīzijas palātas otro apstākļu akcentējuma punktu, kas attiecas uz pārskatu apstiprināšanu par otro gadu pēc kārtas; pieņem zināšanai Aģentūras atbildi, ka pārskatus nevarēja apstiprināt, jo trūka informācijas par Komisijas īpašumā esošu IT sistēmu (misiju pārvaldības sistēmu), kas sniedz grāmatvedības datus;
19.	aicina Frontex prioritārā kārtā pilnībā īstenot visus vēl nepieņemtos ieteikumus no Eiropas revīzijas un kontroles struktūrām, jo īpaši Eiropas Parlamenta Frontex kontroles darba grupas, Eiropas Ombuda, Revīzijas palātas un Frontex Darba grupa jautājumos par pamattiesībām un juridiskajiem darbības aspektiem (WG FRaLO), kā arī visas nepieciešamās darbības, kas izriet no OLAF ziņojuma pēc attiecīgās izmeklēšanas, un novērst visas tajā uzsvērtās problēmas; mudina Aģentūru pastiprināt pašreizējos centienus un veikt visus nepieciešamos pasākumus, lai nodrošinātu ES standartu pilnīgu ievērošanu, jo īpaši budžeta un finanšu pārvaldības, pamattiesību, organizatoriskās kultūras un pārredzamības jomā;

